<classify> WATOTO pacha kutoka mkoani Kagera, Melnesia na Anisia wanatarajiwa kurejea nchini muda wowote kuanzia sasa kutoka nchini Saudi Arabi ambako wamefanyiwa operesheni zaidi ya mwaka sasa.Hayo yamesemwa jana na Balozi wa Tanzania nchini Saudia Arabia, Hemedi Mgaza alipozungumza na gazeti hili. Balozi Mgaza alisema pacha hao waliokuwa wameungana wanaendelea vema, majeraha ya upasuaji maeneo ya tumboni yameshapona na kwa sasa madaktari wanaangalia mwenendo wa mfumo wa haja kubwa na ndogo kabla ya kuwaruhusu kurejea Tanzania.Wanaendelea vizuri na Januari 29 walitimiza mwaka mmoja, ubalozi tukawafanyia sherehe kidogo wakakata keki na madaktari wao na wafanyakazi wa ubalozi, alisema Balozi Mgaza akiwa jijini Dar es Salaam. Aliongeza kuwa taarifa alizopewa na madaktarini kuwa wanaangalia mfumo wao wa haja kubwa na ndogo upone sawa sawa, muda wowote kuanzia mwezi ujao kabla ya mwezi wa sita watarejea nchini.Watoto hao walifanyiwa upasuaji wa kuwatenganisha Desemba mwaka jana katika Hospitali ya King Abdullah Childrens Specialist ya Riyadh, chini ya jopo la madaktari 32 nchini Saudia Arabia wakiongozwa na Dk Abdullah Al Rabeeah.Kwa mujibu wa Balozi Mgaza, gharama za kumhudumia mtoto mmoja kwa siku ni Sh 120,000. Kwa kweli matibabu ya watoto hawa ni garama kubwa mno, tunashukuru Mfalme wa Saudia Arabia kupitia foundation yake ya King Abdullah, toka wamefika gharama ya mtoto mmoja ni 120,000 hivyo watoto wawili ni 240,000 kwa siku... kama serikali tunatoa shukrani zetu za dhati kwa Serikali ya Saudi Arabia kugharamia matibabu yote, malazi na chakula kwa watoto hawa na mama yao kwa kipindi chote tangu wamefikishwa Saudia, alisema Balozi Mgaza.Alishukuru pia nchi hiyo kwa kusaidia nchi nyingi duniani kuokoa maisha ya watu hususani watoto, huku upasuaji wa kuwatenganisha mapacha hao ukiwa ni wa 47 tangu taasisi hiyo ya mfalme ianze kutoa huduma hiyo. Watoto hao walizaliwa Januari 29, mwaka jana, katika Kituo cha Masista cha St Theresa Omukajunguti, Kyaka Missenyi mkoani Kagera na kufikishwa Muhimbili, Februari mwaka jana ambako walilazwa kwenye wodi maalumu ya watoto wakipatiwa matibabu ya awali kabla ya kupelekwa Saudia Julai, mwaka jana.  <topic>: KITAIFA 